En 17-årig mand skal lørdag formiddag fremstilles i grundlovsforhør, efter han i nat slog en 33-årig mand i hovedet med en whiskyflaske, så den smadredes. Voldsepisoden fandt sted ud for Buddy Holly i Søndergade i Frederikshavn, hvor den 17-årige gik til angreb på den 33-årige. Hvad der var skyld i uoverensstemmelsen er endnu uvist, men den forurettede er på trods af flere sår i ansigtet og en grim flænge uden for livsfare. Det oplyser vagtchef ved Nordjyllands Politi Poul Badsberg. Ved grundlovsforhøret lørdag er den 17-årige gerningsmand udover en sigtelse for grov vold og sigtet for i forbindelse med anholdelsen at have truet en betjent på livet.

Opsummering:
En 33-årig fik en grim flænge i hovedet i forbindelse med nattens slagsmål i Frederikshavn.